जियानलुइगी बफ़न
जियानलुइगी बफ़न (अंग्रेज़ी: Gianluigi Buffon) इटली के एक पूर्व पेशेवर फुटबॉलर हैं जो इटली की राष्ट्रीय टीम के लिए गोलकीपर के रूप में खेलते थे। बफ़न ने 1995 में पार्मा के लिए सीरी ए में पदार्पण किया और पार्मा को कोपा इटालिया, यूईएफए कप और 1999 में सुपरकोपा इटालियाना जीतने में मदद की। 2001 में बफ़न उस समय किसी गोलकीपर के लिए रिकॉर्ड €5.29 करोड़ की राशी के साथ जुवेंटस में शामिल हो गए। बफ़न ने क्लब के साथ अपने पहले दो सत्रों में सीरी ए खिताब जीते। जुवेंटस में 17 साल तक के अपने पहले कार्यकाल में उन्होंने रिकॉर्ड नौ सीरी ए खिताब, चार कोपा इटालिया और पांच सुपरकोपा इटालियाना जीते। वह सीरी ए फुटबॉलर ऑफ द ईयर पुरस्कार जीतने वाले पहले गोलकीपर थे और उन्हें रिकॉर्ड बारह बार सीरी ए गोलकीपर ऑफ द ईयर चुना गया था। बफ़न ने 2023 में 45 साल की उम्र में फुटबॉल से संन्यास की घोषणा कर दी थी।